CELEX: C2005/155/19
Language: da
Date: 2005-06-25 00:00:00
Title: Sag C-193/05: Sag anlagt den 29. april 2005 af Kommissionen for De Europæiske Fællesskaber mod Storhertugdømmet Luxembourg

25.6.2005   
            
            
               DA
            
            
               Den Europæiske Unions Tidende
            
            
               C 155/10
            
         Sag anlagt den 29. april 2005 af Kommissionen for De Europæiske Fællesskaber mod Storhertugdømmet Luxembourg
   (Sag C-193/05)
   (2005/C 155/19)
   Processprog: fransk
   Ved De Europæiske Fællesskabers Domstol er der den 29. april 2005 anlagt sag mod Storhertugdømmet Luxembourg af Kommissionen for De Europæiske Fællesskaber ved D. Maidani og M.H. Støvlbæk, som befuldmægtigede, og med valgt adresse i Luxembourg.
   Kommissionen har nedlagt følgende påstande:
   
               1.
            
            
               Det fastslås, at Storhertugdømmet Luxembourg har tilsidesat sine forpligtelser i henhold til navnlig artikel 2, 3 og 5 i Europa-parlamentets og Rådets direktiv 98/5/EF af 16. februar 1998 om lettelse af adgangen til varig udøvelse af advokaterhvervet i en anden medlemsstat end den, hvor beskikkelsen er opnået (1), idet Storhertugdømmet Luxembourg fastholder kravene om sprogkundskaber for at kunne etablere sig under hjemlandets advokattitel, og et forbud mod at udøve domiciliatvirksomhed samt en forpligtelse til hvert år på ny at fremlægge bevis for registrering i hjemlandet.
            
         
               2.
            
            
               Storhertugdømmet Luxembourg tilpligtes at betale sagens omkostninger.
            
         Søgsmålsgrunde og væsentligste argumenter:
   Indførelse af en sprogkontrol som forudsætning for optagelse af den europæiske advokat i fortegnelsen over advokater er i strid med direktivets generelle formål, der er at lette adgangen til varig udøvelse af advokaterhvervet i en anden medlemsstat end den, hvor beskikkelsen er opnået, og tilsidesætter navnlig dette direktivs artikel 3, stk. 2, hvorefter værtslandet udelukkende skal registrere advokaten »efter fremlæggelse af bevis for vedkommendes registrering hos hjemlandets kompetente myndighed«.
   Forbuddet mod at være domiciliat er i strid med ordlyden af artikel 5, stk. 1, hvorefter den europæiske advokat »kan udøve den samme form for advokatvirksomhed som advokater, der udøver virksomhed under værtslandets relevante advokattitel«.
   I sit svar på den begrundede udtalelse erklærer den luxemburgske regering at have noteret sig Kommissionens argument om, at kravet om hvert år på ny at skulle fremlægge bevis for registrering fra hjemlandets kompetente myndighed udgør en administrativ byrde, som ikke er berettiget i henhold til direktivets bestemmelser.
   Kommissionen konstaterer dog, at dette krav, som er i strid med ordlyden af direktivet af de grunde, der er nævnt i den begrundede udtalelse, på dette tidspunkt stadig er indskrevet i lov af 13. november 2002, der gennemfører direktiv 98/5 i luxemburgsk ret.
   
      (1)  EFT L 14.3.1998, s. 36.